Oslo, 6. august 2018

Til nye elever m/foresatte ved Persbråten vgs

**Velkommen til Persbråten videregående skole skoleåret 2018-2019**

Vi ønsker deg velkommen som elev ved Persbråten videregående skole. Vi håper du får tre lærerike år hos oss sammen med hyggelige medelever og dyktige lærere.

Første skoledag er mandag 20. august. I meldingen fra VIGO står det at Vg1-elever skal møte kl. 10.00. Vi begynner i stedet skoleåret med å invitere deg og foresatte til en bli-kjentsamtale med kontaktlærer første skoledag. Samtalen vil vare i opptil 20 minutter. I tillegg vil du få utdelt lærebøker, pc, timeplan og få en orientering om bl.a. hvordan du finner fram i skolebygget og opplegget for den første skoleuka.

Skolen vil i løpet av uke 33 ta kontakt via telefon for å avtale oppmøtetidspunkt med den enkelte.

Dersom du er forhindret fra å møte første skoledag må du melde fra til skolen på tlf. 22 13 67 60 i god tid før skolestart.

**Valg av toppidrett, realfag, matematikk og fremmedspråk**

På skolens hjemmeside har vi lagt ut en lenke til et registreringsskjema som vi ber deg om å fylle inn før skolestart. Vi ber deg om å gjøre dette så snart som mulig!

Dersom du skal velge toppidrett enten på idrettsfag eller på studiespesialisering, melder du fra om dette i skjemaet. Dette gjelder ikke elever som allerede har kommet inn på studie-spesialisering med toppidrett!

Vi har en egen gruppe for de som allerede nå er ganske sikre på at de vil ha realfaglig fordypning på Vg2 og Vg3. I skjemaet ber vi deg også om å velge matematikkvariant og hvilket fremmedspråk du skal ha. Du vil få god informasjon om dette ved oppstarten og få mulighet til å gjøre om på valget, men vi ønsker en oversikt for å kunne planlegge skoleåret best mulig.

**Skole-hjemsamarbeid**

Skoleårets første foreldremøte blir tirsdag 18. september kl. 18.00-20.00. Mer informasjon vil bli lagt ut på skolens hjemmeside når det nærmer seg – <https://persbraten.vgs.no>. Vi vil også sende sms til foresatte som en påminning.

Skolen inviterer til flere foreldremøter i løpet av skoleåret i tillegg til en foreldresamtale før jul. Informasjon om disse arrangementene legges ut på hjemmesiden.

Vi ønsker tett kontakt mellom skole og hjem. Kontaktlæreren blir den viktigste kontakten inn mot skolen. Trinnledere på Vg1 kan også kontaktes dersom dere har spørsmål:

Trinnleder Vg1: Ane Krogsæter Aarre – mobil 975 03 345

Fagansvarlig for idrettsfag og toppidrett: Sigrid Strøm Olsen – mobil 482 56 528.

Vi gleder oss til å se deg 20.august!
Vi er klare for å gi alt, og håper du også er det!



Vennlig hilsen

Elin Stavrum

rektor

… og alle oss andre på Pers!

Ta en titt på hjemmesiden og Facebook-siden vår – så får du vite mer om lærerne du skal møte til høsten og planene vi har lagt for skoleåret ditt:

<https://persbraten.vgs.no>

<https://www.facebook.com/Persvgs>